અમદાવાદ: રાજ્યના જુદા જુદા હાઇ વે પર બનેલા માર્ગ અકસ્માતના બનાવોમાં શિક્ષિકા સહિત છ વ્યકિતનાં મોત થયાં હતાં. પોલીસે ગુના દાખલ કરી તપાસ શરૂ કરી છે. આ અંગેની વિગત એવી છે કે રાજકોટના નવા મવા સર્કલ પાસેથી સ્કૂટર પર પસાર થઇ રહેલ પાઠક સ્કૂલના શિક્ષિકા જાનકીબહેન દવેને ટ્રકે અડફેટે લેતાં તેમનું ગંભીર ઇજાઓ થવાને કારણે મોત થયું હતું. વંથલી રોડ પરથી પસાર થઇ રહેલ કારના ચાલકે સ્ટિયરિંગ પરનો કાબૂ ગુમાવતાં કાર ખાડામાં ખાબકી હતી. જેમાં ભાજપના કાર્યકર રાજુ રામા ખુટી નામના યુવાનનું મોત થયું હતું. પોરબંદરના મિયાણી રોડ પર બાઇક સ્લિપ થતાં ભરત નાગાભાઇ ભૂતિયા અને આ જ રોડ પર બાગેશ્રી નજીક બનેલા અકસ્માતમાં બાઇક સ્લિપ થતાં એક યુવકનું મોત થયું હતું. આ ઉપરાંત જસદણ આટકોટ રોડ પર ટ્રકે બાઇકને અડફેટે લેતાં છગનભાઇ લુહાર નામના વૃદ્ધનું મોત થયું હતું. જ્યારે જામનગર ખંભાળિયા હાઇ વે પર નાગાર્જુન પેટ્રોલપંપ પાસે ટ્રકે બાઇકને અડફેટે લેતાં પૂજાભાઇ નામના આધેડનું મોત થયું હતું. અકસ્માત સર્જી ટ્રક ચાલક નાસી છૂટયો હતો. પોલીસે આગળની કાર્યવાહી શરૂ કરી છે.